## El Consell garantix per primera vegada el finançament de les universitats públiques per un període de quatre anys a través d’un “acord global i estable”

*** El Consell també aprova el Projecte de llei per a la millora de la renda valenciana d’inclusió, que supera l’últim pas per a iniciar la seua tramitació final en les Corts Valencianes
* Dona llum verda a diverses mesures sobre salut mental, justícia gratuïta i sostenibilitat de l’aigua**

El Consell ha aprovat el Pla de finançament plurianual per al període 2026-2029 per a les cinc universitats públiques valencianes, garantint, per primera vegada, en un acord global, la seua suficiència financera per al compliment dels seus fins i la consecució dels seus objectius.

Durant la roda de premsa després de la sessió plenària, en la qual la portaveu del Consell, Susana Camarero ha informat dels assumptes tractats, el conseller d’Educació, Cultura, Universitats i Ocupació, José Antonio Rovira, ha indicat que el Pla de finançament plurianual de les universitats públiques valencianes “és un acord històric aconseguit entre l’Administració i la Universitat de València, la Universitat Politècnica de València, la Universitat Miguel Hernández d’Elx, la Universitat d’Alacant i la Universitat Jaume I de Castelló, que durant els últims deu anys l’estaven reclamant”.

El conseller ha explicat que es tracta d’un sistema que permet a les universitats “tindre un escenari pressupostari estable i un marc a mitjà termini sense haver d’anar negociant cada any el seu propi pressupost”.

D’esta manera, Rovira ha recordat que este acord, demandat pels rectors de les universitats públiques, “era un dels principals objectius d’este Consell en matèria d’Universitats, ja que l’anterior govern va ser incapaç d’establir-lo, i hui podem dir que ho hem aconseguit gràcies al treball i al diàleg”.

**Renda valenciana d’inclusió**

Així mateix, el Ple del Consell ha aprovat el Projecte de llei per a la millora de la renda valenciana d’inclusió (RVI) per a la seua remissió a les Corts. Referent a això, Susana Camarero ha informat que l’RVI és una norma que “requeria una actualització per a simplificar l’accés a esta, respondre millor a les necessitats socials i econòmiques actuals, i enfortir el seu paper com a ferramenta d’inclusió atallant verdaderament les causes generadores de la pobresa”.

En este sentit, la consellera ha apuntat que esta “passa de ser una norma assistencial a un verdader ascensor social per a les persones més vulnerables”.

Referent a això, Camarero ha explicat les novetats del projecte de llei, que permet una compatibilitat amb el treball, incentiva l’ocupació, fomenta els itineraris d’inclusió social, concedix un major accés i garantia de drets, es reduïxen els tràmits burocràtics i es realcen els servicis socials municipals.

A més, es crea el complement per a la infància, per a les famílies amb fills que es troben en situació de pobresa, es crea també el complement d’emergències, amb un augment del 15 % de la prestació en les circumstàncies d’emergències declarades, i s’establix un règim d’infraccions i sancions, que fins ara no existia.

**Altres assumptes**

En paral·lel, el Consell ha autoritzat la contractació d’un servici de salut mental per a la prevenció del suïcidi, amb un pressupost de 17,6 milions d’euros per als pròxims quatre anys, que es prestarà a través d’un Centre d’Atenció 24 hores i combinarà l’assistència telefònica amb l’atenció presencial i el seguiment especialitzat.

En matèria de justícia, el Consell ha validat acords amb la Federació Valenciana de Municipis i Províncies, el Consell Valencià de l’Advocacia i el Consell de Procuradors per a millorar la formació i l’accés a la justícia gratuïta, amb la finalitat de reforçar la igualtat en l’accés als drets fonamentals i la qualitat de l’assistència jurídica.

Així mateix, s’ha donat llum verda a convenis de col·laboració amb els Consorcis de Bombers de Castelló i Alacant, destinats a la formació i perfeccionament del personal d’emergències.

En matèria mediambiental, s’ha autoritzat un acord de cooperació amb l’Ajuntament de València i l’EPSAR, amb una inversió de 2,9 milions per a la millora d’instal·lacions de sanejament i depuració d’aigües. Este conveni permetrà reforçar la reutilització d’aigües regenerades i modernitzar infraestructures hidràuliques en la capital.

Fecha: 30/09/2025